Diari Oficial de la Generalitat Valenciana


Sumari del DOGV 7901, del 21-10-2016 (2016/8275)

ACORD de 14 d'octubre de 2016, del Consell, pel qual s'inicien les actuacions per a pal·liar els danys produïts pels incendis forestals originats el dia 4 de setembre de 2016 en els municipis del Poble Nou de Benitatxell i Bolulla (Alacant).
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7901

Data del DOGV
:   21-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8275


Data del document
:   14-10-2016

Organisme emissor
:   Presidència de la Generalitat

Tipus de document
:   Acord

ACORD de 14 d'octubre de 2016, del Consell, pel qual s'inicien les actuacions per a pal·liar els danys produïts pels incendis forestals originats el dia 4 de setembre de 2016 en els municipis del Poble Nou de Benitatxell i Bolulla (Alacant). [2016/8275]  
El Consell, en la reunió del 14 d'octubre de 2016, va adoptar l'acord següent:  
El dia 4 de setembre 2016 es van produir a la Comunitat Valenciana dos grans incendis forestals, que en una situació de simultaneïtat i atenent les especialment greus condicions meteorològiques, amb forts vents, altes temperatures i humitats relatives molt baixes, van exigir un grandíssim esforç d'extinció, no sols per a minimitzar la superfície afectada, sinó també ?i més important- per a defendre de manera activa vides humanes, vivendes i infraestructures.  
És necessari escometre immediatament les actuacions precises per aconseguir la tornada a la normalitat, el més prompte possible, de totes les zones que s'han vist afectades, així com determinar les accions que siguen necessàries per afavorir la regeneració dels espais forestals cremats, en els municipis afectats que són: Callosa d'en Sarrià, Bolulla, Tàrbena, el Poble Nou de Benitatxell i Xàbia.  
S'inicia, per tant, un procés en el qual els municipis esmentats disposaran d'un termini per a presentar les seues estimacions de danys, i això a fi que, pels serveis tècnics de la Generalitat, siguen avaluats, s'estudien els procediments per a dur a terme les mesures escaients, es determinen els departaments competents i s'estime l'import global aproximat que haja d'atendre's pressupostàriament a càrrec del Fons de Contingència per a l'exercici 2016, aspectes aquests que hauran d'establir-se en un posterior pronunciament del Consell.  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, en la reunió de 14 d'octubre de 2016,  
  
  
ACORDA  
  
Primer  
D'acord amb el que disposa l'article 12 de la Llei 13/2010, de 23 de novembre, de la Generalitat, de Protecció Civil i Gestió d'Emergències, i de conformitat amb la resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, el director general de l'Agència de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per aconseguir la tornada a la normalitat més prompta possible de totes les zones que s'han vist afectades pels incendis forestals als quals es refereix aquest acord, així com per a proposar les actuacions que siguen necessàries per a minimitzar els danys produïts per l'incendi a què es refereix aquest acord.  
  
Segon  
S'estableix un termini de 45 dies comptats des de l'endemà de la publicació d'aquest acord en el Diari Oficial de la Generalitat Valenciana, perquè els municipis afectats pels incendis forestals originats el 4 de setembre de 2016 puguen presentar les seues estimacions de danys, tant d'infraestructures i béns públics, com dels que hagen pogut patir les instal·lacions i infraestructures agràries, o d'altres sectors econòmics diferents del forestal, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances.  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat.  
  
Tercer  
Els municipis afectats pels incendis forestals a què es refereix aquest acord són els següents: Callosa d'en Sarrià, Bolulla, Tàrbena, el Poble Nou de Benitatxell i Xàbia.  
  
Quart  
Una vegada presentades les sol·licituds per part dels ajuntaments, els serveis tècnics de la Generalitat les avaluaran, es determinaran els departaments competents així com els procediments per a dur a terme les mesures que corresponguen i s'elaborarà una estimació pressupostària amb càrrec al Fons de Contingència per a l'exercici 2016, per a la seua ulterior aprovació pel Consell.  
L'execució de les mesures que corresponguen podrà dur-se a terme a través del procediment d'inversió directa o per mitjà del procediment de subvenció, i les actuacions que es desenvolupen a través d'inversió directa podran executar-se mitjançant l'encàrrec a mitjans propis a què es refereixen els articles 4.1.n i 24.6 del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre.  
  
Cinqué  
Aquest acord, que no té efectes econòmics concrets, ja que aquests s'acordaran pel Consell, després de la realització de les actuacions que s'indiquen en l'apartat quart, produirà efectes des de l'endemà de la seua publicació en el Diari Oficial de la Generalitat Valenciana.  
  
  
València, 14 d'octubre de 2016  
  
La consellera secretària,  
MÓNICA OLTRA JARQUE